ming030890/wiki-yue-high-quality huggingface dataset:
郭伯雄

郭伯雄（粵拼：gwok3 baak3 hung4；簡化字：郭伯雄；1942年7月—），中國陝西省咸陽市醴泉縣人，中國共產黨同中國人民解放軍前高層領導人之一，解放軍上將。1958年參加解放軍，1963年加入中國共產黨，係中共第十五屆至第十七屆中央委員，第十六屆和十七屆中央政治局委員、中央軍事委員會副主席。
佢個仔郭正鋼係中共浙江省軍區嘅副政委。2015年2月，郭正鋼涉嫌違法犯罪，畀軍事檢察機關立案偵查。
金旻奎

金旻奎，係大韓民國嘅一個男藝人同埋演員。
金斯利·艾米斯

金斯利·艾米斯係一個英國科幻作家、詩人、小說家、文學評論家、作家、新聞工作者、先生、編劇、自傳作者。
金日成

金日成（粵拼：gam1 jat6 sing4；朝鮮文：김일성／金日成 Kim Ilsŏng，1912年4月15號—1994年7月8號），原名金成柱（gam1 sing4 cyu5）或金聖柱（gam1 sing3 cyu5；朝鮮文：김성주 Kim Sŏngju），係北韓政治人。
佢係朝鮮勞動黨嘅創始人之一，做過黨嘅委員長同總書記，亦做過北朝鮮嘅內閣首相同埋國家主席。

生平
佢喺平壤出世，後生嗰陣到中國東北。讀過吉林毓文中學，從事學生抗日運動。1930年改名金日成。1932年創建朝鮮人民革命軍，喺中國東北地區同朝鮮半島北部進行抗日武裝鬥爭。1936年建立祖國光復會，任會長。1945年朝鮮北部解放後回國，任北朝鮮共產黨（翌年同新民黨合併為勞動黨）中央組織委員會責任書記。1946年任北朝鮮臨時人民委員會委員長。
1948年朝鮮民主主義人民共和國成立，任內閣首相。翌年南、北朝鮮勞動黨合併，當選朝鮮勞動黨中央委員會委員長。1950至1953年兼任中央軍事委員會委員長、人民軍最高司令官。領導朝鮮人民打朝鮮戰爭。1953年獲「共和國元帥」稱號。1966年起，改任朝鮮勞動黨總書記。1972年，金日成當選第一任朝鮮民主主義人民共和國國家主席。1992年獲「共和國大元帥」稱號。1994年7月8號工作途中心臟病發病逝。有《金日成著作集》等存世。
1998年，北韓修改憲法，規定佢係「（朝鮮民主主義人民）共和國永遠嘅主席」。

屋企人
内文：金日成家族
佢個仔金正日係朝鮮第2代領導人，孫金正恩係第三代。一家三代獨裁統治朝鮮超過七十年。
金日磾

金日磾或金密低（前134年—前86年），字翁叔，係匈奴出身西漢武將。原本係匈奴諸侯休屠王嘅太子，西漢武威郡休屠縣（今甘肅省民勤縣）人。佢原名日磾，漢武帝賜姓金氏。
金斯基宮

金斯基宮（粵拼：gam1 si1 gei1 gung1，捷克文：Palác Kinských）坐落喺捷克共和國布拉格舊城廣場東部。以前係皇宮，家下係間藝術館。
第二位諾貝爾獎女性得主、首位諾貝爾和平獎女性得主、短暫做過諾貝爾個秘書嘅Bertha Sophie Felicitas Freifrau von Suttner喺呢度出世。捷克猶太德文作家卡夫卡喺呢度讀過書。
金施賢

金施賢，係大韓民國嘅一個女藝人同埋歌手。
語言哲學

語言哲學係哲學嘅一門，研究語言嘅本質，思考語言、語言使用者同世界之間嘅關係。
語義距離

語義距離（粵拼：jyu5 ji6 keoi5 lei4）係自然語言處理（NLP）上成日用嘅一個概念，指兩隻字（或者第啲語言單位）之間喺意思上爭幾遠。舉個簡化嘅例子，狼同狗呢兩隻字嘅語義距離好近－兩隻字都係分別表示緊某種動物，而且兩隻字所表示嘅動物好相似；相比之下，狼同雲呢兩隻字嘅語義距離就遠，因為兩隻字表示嘅事物冇乜直接嘅啦掕。
喺實際 NLP 上，「語義距離要點量度」係一條相當受爭義嘅問題：喺最簡單嗰種情況下，語義距離可以用「兩隻字喺語義網絡入面最短要通過幾多條邊，先可以將佢哋連埋一齊」嚟量度－理論上，要過嘅邊數量愈少，兩隻字嘅語義距離就算愈短；實際計數嗰陣，研究者可以攞 WordNet 等現成嘅語義網絡－呢啲網絡會紀錄嗮隻語言入面啲字之間嘅關係，然後攞要計嗰兩隻字 1 同 2，睇吓字 1 同字 2 之間「隔咗幾多隻字」，就得出一個語義距離估計值。專業 NLP 上仲有更加進階複雜嘅方法計語義距離。
响廿一世紀初嘅 NLP 同相關應用上，語義距離相當有用，可以攞嚟做詞義消歧（教電腦撞到歧義情況嗰陣，同每隻有歧義嘅字搵出佢嘅意思）嘅工作，而且仲有認知心理學工作者提倡可以運用語義距離嘅概念嚟衡量文字作品「幾有創意」。

理論基礎
内文：語義、語義網絡、語義相似度網絡同相似度量度
睇埋：促發效應
語義距離建基於一個簡單嘅事實：語言同文字係攞嚟表達意思嘅，每隻字都梗會有某啲意思；呢個諗頭又帶起咗語義網絡嘅概念－一個基本嘅語義網絡會有
若干個節點，每個節點代表一個概念，
節點之間會有一啲連繫，兩個概念之間嘅連繫表達佢哋之間嘅關係。
舉例說明，想像文頭嗰個語義網絡，圖入面有哺乳類、貓同埋毛皮等嘅節點，每個節點都代表咗個概念，幅圖仲有一條條嘅連繫（啲箭咀）喺節點之間，表示啲概念之間嘅關係－由貓指去哺乳類條箭咀表示「貓係一種哺乳類」，而由貓指去毛皮條箭咀表示「貓有毛皮」... 呀噉。
語義網絡等嘅概念，就自然帶起咗語義距離嘅諗法：直覺上認為，字詞同字詞之間可以意思上相近，例如蜜蜂同蝴蝶都係指緊某啲昆蟲，所以喺意思上相對近，而蜜蜂同雕像（後者指緊一種死物）就俾人感覺係意思上相距遠；有人仲主張「字詞同字詞之間喺意思上爭幾遠」可以用客觀嘅方法量度，簡單嘅有「數吓嗰兩隻字詞喺個語義網絡入面相距幾多條連繫」－呢啲噉嘅量度就可以得出語義距離嘅估計值。
要留意嘅係，啲人傾語義距離相關嘅嘢嗰陣，好多時會用語義相似度或者語義相關度呢類詞彙。語義相似度係語義距離嘅相反，不過兩隻詞彙都係描述緊同一個諗頭：如果兩隻字之間喺語義上相似，佢哋之間就算係語義距離短、語義相似度高；而如果兩隻字之間喺語義上唔相似，噉佢哋之間就算係語義距離長、語義相似度低。

基本計法
睇埋：向量同字嵌入
計語義距離嘅過程，涉及咗噉嘅運算：
Input：要比較嘅字符或者句子；
Output：一個個數值表示語義距離嘅估計值；
呢個過程會用到以下呢啲數學概念。要留意嘅係，同一嚿 input，唔同計法出嘅數值可以好唔同，分析者會睇情況決定用邊種計法。

雅卡德指數
睇埋：雅卡德指數
雅卡德指數係統計學成日用嘅一種數值，可以攞嚟評估兩個集有幾接近。想像家陣有兩個集  同 ，佢哋之間有個交集（；指兩個集都有嘅嘢）；噉兩個集之間嘅雅卡德指數  可以用以下條式計：
數值愈大，就愈表示兩個集相似。上述噉嘅思考方式可以用落句子度－想像而家  同  係以下呢兩句句子：
「個樽係空嘅。」
「個樽入面乜都冇。」
用最簡單嗰種方法諗嘅話：呢兩句嘢入面都有個同樽呢兩隻字，呢兩隻字就係 （），淨低嗰八隻字唔喺  入面（），所以噉計嘅話，兩句句子之間嘅雅卡德語義距離就係
雅卡德指數有個好處係唔受重複咗嘅字影響，例如上面句子 1 就算加多個「空」字落去，雅卡德語義距離數值都唔會變。而喺實際嘅 NLP 應用上，雅卡德指數最大嘅弱點係淨係可以攞嚟量度句子或者段落之間嘅相似度，冇得攞嚟比較字同字之間嘅相似度。

歐幾里得距離
想像而家 ， 同  係嗰兩隻字嘅字嵌入，可以畫做空間入面嘅兩點，跟住分析者就可以計兩點之間嘅距離 。
睇埋：歐幾里得距離
首先，思考字嵌入嘅概念：家陣攞若干隻字俾部電腦分析，段嘢入面每隻字都可以有件字嵌入；每件字嵌入係個以實數表示嘅  維向量，啲實數會表示隻字嘅意思，所以啲數值相近嘅字嵌入會係表示緊意思上相近嘅字。
舉個實質啲嘅例子，想像每隻字嘅字嵌入有 30 個實數（ ），當中第一個實數表示嗰隻字同「貓科」有幾強嘅語義關聯，第二個實數表示嗰隻字同「人類」有幾強嘅語義關聯，第三個實數表示嗰隻字同「昆蟲」有幾強嘅語義關聯... 等等，數值愈正就表示語義關聯愈勁，即係
Cat（貓）呢隻字嘅字嵌入係 [0.9, 0.1, -0.8...]；
Tiger（老虎）呢隻字嘅字嵌入係 [0.7, -0.6, -0.75...]；
Nebula（星雲）呢隻字嘅字嵌入係 [-0.9, -0.95, -0.95...]；
姑且唔好諗「點樣知一隻字嘅字嵌入數值係乜」嘅問題住。假想而家每隻字都有咗件字嵌入，一件字嵌入係個向量，所以可以當做空間入面嘅一點噉嚟睇－好似附圖噉；當咗兩隻字係空間入面嘅兩點，分析者就有得計兩點之間嘅歐幾里得距離，得出個數值嚟反映「嗰兩隻字喺意思上爭幾遠」，例如 Python 就有陳述式可以一嘢俾出兩點之間嘅歐幾里得距離：
# ...
# 假設 embeddings[0] = cat 嘅 embedding，embeddings[1] = tiger 嘅 embedding
  距離 = euclidean_distance(embeddings[0], embeddings[1]) # 距離嘅數值設做嗰兩個 embedding 之間嘅歐幾里得距離。

餘弦相似度
睇埋：餘弦相似度
餘弦相似度可以攞嚟量度兩列數之間有幾相似。計餘弦相似度嗰陣，條式會攞兩個向量做 input，而 output 就會俾個數  出嚟， 嘅值反映兩個向量之間「個角度有幾大」， 數值愈細就表示兩個向量愈相似。
設  同  做要分析嗰兩個向量，而  同  係  同  嘅組成部份，噉餘弦相似度可以用噉嘅式計：
呢條式會出嘅 output 可能數值最低係 -1 最高係 1，數值愈高就表示兩個向量愈相似。如果上面條式嗰兩個向量係兩隻字嘅字嵌入，餘弦相似度就可以計到兩隻字喺語義上爭幾遠。
語言冗餘

語言冗餘（粵拼：jyu5 jin4 jung2 jyu4；英文：linguistic redundancy）係語言學講到嘅一個概念，指語言嘅使用者講嘢或者寫嘢嗰陣重複噉用咗其中一啲語言特徵，但係呢種重複係唔必要嘅，就算唔做重複，聽者或者讀者都會準確無誤噉理解到嗰段嘢表達嘅資訊。
舉個簡化嘅例子：粵語白話文寫「元旦朝頭早」可以算係「句子入便有多餘嘅資訊」；噉係因為喺古代，旦呢隻漢字本身就具有太陽啱啱出地平線之際嘅意思，而元可以有起始噉嘅意思—所以元旦已經可以理解為新一年第一個朝頭早嘅意思；根據呢種理解，「元旦朝頭早」入便嗰個「朝頭早」係多餘嘅。
喺包括英文、德文同葡萄牙文在內嘅多種歐洲語言當中，冗餘呢家嘢甚至仲會出現喺句法層面嗰度。

句法冗餘
内文：一致 (文法)
睇埋：詞形變化同雙重否定句
「（語言學上講嘅）『冗餘』係一隻語言入便嘅系統性... 指一句完整句子入便帶有嘅資訊超過咗必要嘅水平。」
歐洲語言普遍都會有一啲文法規則，要求一句句子嘅唔同字詞喺某啲文法特性上要「一致」，例如英文就有條規則指定，一隻動詞要同佢黐住嘅名詞一致，例如如果隻名詞係單數第三人稱，佢黐住嘅動詞就要加 -s 喺後面，例句：
呢句嘢裏便 drink（動詞指飲）因為要配合 he 呢個單數第三人稱嘅名詞而加咗 -s 尾—「隻動詞要喺某啲方面同隻名詞一致」。
英文被指係歐洲語言當中比較「簡單」嘅。其他歐洲語言往往有更加複雜嘅一致規則，例如係好出名嘅文法性別噉，就講到隻語言對每個名詞都有一個性別分類（陰性同陽性，有唔少語言仲有所謂嘅中性字詞），就算係指緊冇性別物體嘅字詞（例如檯同櫈呀噉）都要喺文法上跟返性別，而一隻有文法性別嘅語言，往往會要求某啲字詞要喺性別上夾返佢哋黐住嘅名詞。英文係少數冇乜文法性別可言嘅歐洲語言，不過包括德文、法文、意大利文同葡萄牙文在內嘅眾多歐洲語言都有文法性別。德文例句：
—留意指定冠詞（大致等同粵語嗰個）喺第一句入便係 der 而喺第二句入便係 das。噉係因為根據德文嘅文法規則，指定冠詞要响性別上配合返佢掕住嗰個名詞，假如隻名詞係句子嘅主語，陽性名詞要用 der 做指定冠詞而中性名詞就要用 das 。
原則上，呢啲對一致性嘅要求，成日都會令到句子有冗餘嘅情況。想像以下噉嘅葡萄牙文句子：
—根據葡文嘅文法規則，指定冠詞同形容詞都要喺性別上同隻名詞一致。上便兩句例句，喺指定冠詞上一句用咗陰性嘅 A 一句用咗陽性嘅 O，而喺形容詞上就係一句用咗陰性嘅 linda 一句用咗陽性嘅 lindo（兩隻字詞都係形容詞指靚，分別在於兩隻字詞性別唔同）—兩句都係做到指定冠詞同形容詞都喺性別上夾返隻名詞。不過，原則上噉做有啲多餘：隻名詞本身已經有明顯性別— -o 尾嘅名詞多數係陽性，-a 尾嘅名詞多數係陰性；而且就算撇除呢一點，句子入便有兩隻字詞都喺性別上配合名詞，聽者或者讀者淨係睇指定冠詞唔睇形容詞（或者掉轉）都可以得知名詞係乜性別。「隻名詞係咩性別」呢一樣資訊出現咗超過一次，所以係冗餘嘅一個例子。

資訊概念
睇埋：資訊冗餘、錯誤檢測同糾正同容錯能力
「想像一班人聽緊一句瑞典話句子，而句嘢嘅其中一隻字詞畀一段長度相同嘅 beep（粵拼：bip1）遮蔽咗，『冗餘』指緊嘅係有幾多 % 嘅人仲能夠正確噉估到嗰隻唔見咗嘅字詞係乜。」
研究清楚表明，現實世界嘅自然語言（好似粵語同英文等日常生活會用嘅語言，唔包程式語言）有相當大量嘅冗餘。呢種情況一度令到語言學家覺得好費解，因為佢哋覺得冗餘表示一隻語言好冇效率，有啲主張要規範語言嘅人甚至仲提倡要教啲人講嘢寫嘢少啲冗餘:p 1。對於冗餘呢種現象，廿一世紀初嘅語言學界一般係噉解釋嘅：冗餘呢家嘢，可以確保就算通訊受干擾，資訊依然能夠正確噉被傳達。
舉個簡單例子說明，想像而家阿明同阿偉兩個人喺一個好嘈嘅環境下傾偈，阿明問：
「你鍾唔鍾意食朱古力？」
假設阿偉鍾意朱古力，佢可以答：
「Yes 呀，我鍾意朱古力。」
原則上，呢句嘢有啲多餘：Yes 同埋佢後面嗰句嘢，是但一嚿都可以表達到「係，我鍾意朱古力」噉嘅意思。阿偉查實並冇必要講到咁「唚氣」，但係佢哋兩個人身處嘅環境好嘈，有可能搞到阿明聽唔到阿偉句嘢嘅其中一段。冗餘就可以喺呢個時候發揮作用—阿明淨係聽到 yes 或者淨係聽到後面句嘢，都可以知道阿偉嘅答案。噉即係話，冗餘嘅一個重要用途，就係幫手確保就算段說話受到干擾，搞到其中一段唔清楚，依然有可能準確噉傳達到個意思。
講返上面提到嗰個葡文例子，想像依家講嘢嘅人喺度描述緊斐迪南嘅屋企，提到斐迪南間屋同埋斐迪南架車。佢講講吓嘢遇到噪音，搞到聽佢講嘢嘅人聽唔到 casa（屋）呢隻字詞。但係聽嘢嘅人可以憑住以下嘅思路，判斷隻名詞係乜：
「佢句句子，指定冠詞同形容詞係陰性。」
「我聽唔到嗰隻名詞理應係陰性。」
「嗰隻名詞唔會係陽性嘅 carro（車），比較大機會係陰性嘅 casa。」
如是者，隻語言就達致成功傳遞資訊。
語義謬誤

語義謬誤（粵拼：jyu5 ji6 mau6 ng6）係一種非形式謬論，講緊有陣時有啲字詞可以有幾種意思，而講緊嘢嗰個人喺一場討論入面撈亂咗呢幾個意思，搞到佢個論證有問題。

白馬非馬
内文：白馬非馬
好似白馬非馬就係一個喺東方世界入面好出名嘅語義謬誤。呢個謬論簡單啲講係噉嘅：
如果話「A 係 B」，噉 A 同 B 應該喺所有特徵上相等；
「白馬」有「白色」呢一樣「馬」冇嘅特徵；
所以白馬唔係馬。
呢一個論證查實係一個謬論，分析如下：喺包括文言文同廣東話在內嘅多種語文入面，「A 係 B」呢句嘢有至少兩個可能嘅意思－佢可以係指「A 同 B 係同一樣嘢」，又或者係指「A 係 B 嘅一種」；「白馬」同「馬」的確唔係同一樣嘢，但係「白馬」係「馬」嘅一種，即係話「白馬係馬」呢句嘢喺第一個意思上嚟講係唔合理，但係喺第二個意思上係合理嘅。喺白馬非馬呢個所謂嘅論證當中，論證嗰個人混淆咗「白馬係馬」呢句嘢嘅兩個可能意思，所以就出咗個噉嘅謬論。
語義謬誤呢個謬論凸顯咗一點：如果一場討論要有意思，噉討論入面涉及嘅概念應該要有咗清楚嘅定義先。

例子
睇埋：謬論
「人類」
A 君：人喺地球上經已存在咗幾百萬年喇。
B 君：噉點可能呢，世界上最老嘅人瑞都係得嗰百幾年命之嘛。
A 君講嘅「人」係指人類呢一個物種，而 B 君口中嘅「人」係指一個人類個體－兩者都係用咗「人」呢個字代表，但係係兩樣唔同嘅嘢。
語言原始體

語言原始體（language primitive）係指一隻程式語言入面最簡單嘅元素，簡單到唔會靠第啲元素嚟定義。
語言人類學

語言人類學係人類學嘅一個分支，將研究語言學嘅方法運用喺人類學嘅問題上面。
蔣麗苑

蔣麗苑（別名蔣麗婉，1966年—），香港工業家蔣震第六個女，震雄集團行政總裁及震雄投資董事。

生平
蔣麗苑取得美國韋斯利女子大學文學院學士，1988年加入震雄集團，2000年獲委任為集團董事，2018年4月獲委任為震雄集團董事局主席。佢亦出任集團總裁，負責集團管理同業務發展。佢係震雄集團多間附屬公司嘅董事同作為主要股東震雄投資有限公司同Chiangs’ Industrial Holdings Limited嘅董事。蔣麗苑係Proficient City Investments Limited（根據證券及期貨條例被視為公司嘅主要股東）嘅唯一董事同股東。
2010年9月蔣麗苑獲委任為恒生銀行獨立非執行董事，佢亦係恒生銀行有限公司（於香港聯合交易所有限公司上市）嘅獨立非執行董事。
蔣麗苑亦係中國人民政治協商會議廣東省委員會委員、中國人民政治協商會議深圳市委員會常務委員、中國塑料機械工業協會副會長、深圳工業總會副會長及深圳市機械行業協會副會長。
蔣麗莎

蔣麗莎（簡化字：蒋丽莎，1985年11月30號—）係中華人民共和國模特兒，身高177厘米，三圍86-62-90，攞過環球比基尼小姐大賽亞軍。佢係湖南長沙人。
2011年7月11號同演員陳浩民喺長沙市民政局登記結婚。2011年11月30號，蔣麗莎開刀生咗個囡，取名「陳雅薷」，有儒雅嘅意思。呢日亦係蔣麗莎本身嘅生日。
「體壇美女」隋菲菲係佢表姐。

演出
呢個表唔完整，歡迎加料。
蔣震

蔣震，GBM，OBE（英文：Chiang Chen，1923年8月29號—2022年3月13號）係香港工業家，1958年創辦震雄集團（港交所：00057）嘅前身「震雄機器廠」，係該公司嘅榮譽主席。山東菏澤人。

瑣碎事
二女蔣麗芸曾經係民建聯嘅議員，佢潑辣嘅發言更加聞名全港，而蔣震自己後生嗰時就參加過以「反攻大陸」為目標嘅自由中國運動，兩父女嘅政見相映成趣，引起過一啲話題。
蔣震喺創業初期，廠房設立喺九龍大磡村，佢曾經喺1962年12月初因為偷電而導致大磡村發生火警，之後被中華電力嘅西人工程師告發，警方其後到場發現蔣震偷電而落案起訴佢，並且移送到北九龍裁判處審訊，當時裁判官形容蔣震係有計劃犯案，「行為無恥、罪無可恕」，結果蔣震畀法庭判監3個月。
蔣震家族

蔣震家族，祖籍山東菏澤，係香港一個以工業起家嘅家族，成員亦有喺政界裡頭發展。

家族史
蔣震喺1923年出世，細個已經加入咗國民革命軍，後來中國國民黨撤退到台灣，蔣震亦都喺呢個時候落到嚟香港。佢嚟香港加入咗自由中國運動，打算空投落去山東反攻共產黨，但因為韓戰打完，計劃暫停，蔣震先至逃過一劫。
留喺香港發展嘅蔣震，喺1958年同老死譚雄喺大磡村夾份搞咗震雄製造廠，最初因為技術唔及其他工廠，生意唔多好，拍擋譚雄更加退埋股，後來蔣震發明咗先進嘅螺絲直射注塑機，生意開始好轉。1990年嗰時，蔣震將佢所有股份捐去成立慈善基金，到1991年，震雄集團上市。震雄集團同其他公司唔同，好多香港嘅工業公司喺經濟轉型嗰時，會開始涉足地產業務，後來更加放棄工業嘅老本行，震雄集團係少數仍然以工業做本業嘅公司。
家庭方面，蔣震同元配張俊芳生咗6個女1個仔，最早為公眾熟悉應該係三女蔣麗萍，佢喺八十年代加入娛樂圈，試過唱歌同拍戲，1988年結婚之後退出娛樂圈，依家會幫手宣傳基督教；四女蔣麗莉就做過香港總商會主席，係香港總商會第一個女主席，當時更加有心想代表自由黨選立法會，不過2008年畀廉署以串謀詐騙罪拉咗，到2011年被判監3年半；二女蔣麗芸就活躍政界，喺2012年代表民建聯當選立法會議員，因為行為表現出位，兼夾講嘢聲大大，所以有「蔣元秋」呢個花名。
蔣麗芸

蔣麗芸，SBS，JP（英文：Chiang Lai Wan Ann，1955年5月16號—），花名「元秋」，係香港立法會前議員，民建聯副主席，工業家蔣震第二女，而家仲良集團董事長。第5屆香港立法會選舉循九龍西選區成為香港立法會議員，重榮膺地區直選嘅「票后」。

經歷
蔣麗芸祖籍山東菏澤，香港出世，細個一家8口住大磡村木屋仔。1981年加拿大心理學畢業。返香港幫震雄集團大陸發展。1988年創立香港青年工業家協會，培養工業人才。
2014年2月參加歌詩達郵輪海南島、越南六天遊，因不滿下龍灣旅程被臨時取消，同100幾名遊客返香港之後佔領郵輪唔肯落船，令郵輪新一批旅客行程受阻。最後成功爭取遊客攞到代理商美麗華旅遊嘅補償。

政治立場
佢係香港親中派一員。

選舉及提名經歷
喺2016年，佢有份提名林鄭月娥參與2017年香港行政長官選舉。

論壇表現
2012年8月，喺無綫電視立法會九龍西選舉論壇上，蔣麗芸俾黃毓民問到中華人民共和國國旗嘅五粒星代表乜嘢，蔣麗芸答四粒星仔代表「工、農、兵、商」。黃毓民指正，四星分別代表工人、農民、小資產階級同民族資產階級。黃毓民隨即又問佢喺1958年推行嘅「三面紅旗」係乜嘢，佢冇答，黃毓民指，分別係人民公社、總路線同大躍進。在場嘅公民黨毛孟靜揶揄蔣麗芸以愛國自居。

武漢肺炎疫情期間提議『蒸口罩』消毒捱轟
蔣麗芸喺2020年1月29號喺個人Facebook專頁貼咗一條嚟自廣州廣播電視台《G4出動》嘅片段，提議市民可以蒸口罩消毒。但佢呢個建議，引嚟港大感染及傳染病中心總監何栢良炮轟，話影片係假新聞，內容大錯特錯兼害死人。何又舉例話，喺2003年沙士爆發期間，就有醫護人員因為重覆使用口罩而受到感染。中大呼吸系統科講座教授許樹昌亦都話，蒸口罩或紫外光消毒嘅方式並唔可行，又強調外科口罩用咗幾個鐘就要棄置，高溫消毒反而會破壞口罩嘅三層結構。除咗醫護人員嘅批評之外，藝人關淑怡亦喺2020年2月1號喺社交網站諷刺政府，指責政府喺疫情持續，確診病例不斷上升嘅情況下仍然拒絕封關，無視市民生命安全，又批評蔣蒸口罩消毒嘅建議冇常識，仲叫對方試試搵對波鞋嚟蒸，睇下蒸完仲著唔著到。另外，亦有網民實測一次蒸口罩消毒，結果將口罩幾乎蒸融，引起大批網民討論。
蔣麗芸呢次嘅言論，成為咗一啲研究醫療假資訊嘅學者，引述嘅案例。

喺維吾爾族種族滅絕問題上以假新聞為中共辯護
喺維吾爾族種族滅絕問題上，蔣麗芸同中共保持一致立場。中國外交部發言人華春瑩喺2021年3月26號嘅記者會上播放片段，指美國退役陸軍上校、前美國國務卿鮑威爾嘅幕僚長韋加臣親口承認新疆維吾爾族問題，只不過係美國對中國戰略陰謀。有關內容之後被證實係誤導內容，但包括蔣麗芸在內嘅一啲親共派人士同組織，都積極散播呢啲內容。
蔣超偉

蔣超偉，香港親中派政治人物兼中醫界人士。

選舉經歷
喺2021年9月，佢經指定團體提名(港區世界中聯理事協會)成為香港特别行政區選舉委員會中醫界委員。之後佢喺李家超無提政綱嘅情況下，有份提名李家超參與2022年香港行政長官選舉。
蔣麗莉

蔣麗莉（英文：Lily Chiang，1962年—）係香港企業家、香港總商會首位女主席，上市公司太平洋興業前主席，香港自由黨中委兼常委。2008年1月7號因為涉嫌詐騙畀香港廉政公署拉咗。2011年6月15號，被裁定串謀詐騙罪名成立，喺區域法院被判囚3年半。
蔣雪鳴

蔣雪鳴（1992年8月30號—），中國演員，喺北京出世，中央戲劇學院表演系畢業。 2012年，出演個人首部電影《畫皮2》，從而正式進入演藝圈。 2013年，主演青春校園電影《青春派》。 2014年，喺喜劇電影《警察不好當》中擔綱第一男主角甄實，之後亦喺《如懿傳》入面擔當進忠一角。
針

呢度講縫布嘅針，其他請睇針 (搞清楚)。
一眼針
針眼
針，原寫鍼，原本係種錐（讀銳陰平聲），係縫布架生。針幼身，有一頭特別尖，叫針頭或者針尖，可以拮穿布帛用，而針身或者針尾有窿仔，叫眼或者針眼，用來引綫。
老人家老花可能睇唔清，穿針過綫隻眼有困難，所以要後生幫手。不過，市面有一啲小工具，可以幫手容易穿綫，唔怕老花眼。
釜山大學梁山分校站

釜山大學梁山分校站係釜山地鐵2號線嘅一個地面車站，喺韓國慶尚南道梁山市勿禁邑（韓文：물금읍）。

車站結構
站體係2面2線曲線式設計側式月台嘅地面車站，候車月台有月台幕門，有3個出口。

史
2009年10月1號：落成啟用。
釜底抽薪

釜底抽薪係三十六計入面嘅第19個計策，歸類入混戰計，內容係要去消滅敵方產生出強大力量嘅根源。
釜山鎮

釜山鎮（粵音：fu2 saan1 zan3；韓文漢字：釜山鎭，諺文：부산진，文觀部式拼音：Busanjin）係朝鮮時代釜山東區一帶嘅碼頭地方。韓文入面「鎮」同「津」同音、都讀진/jin，呢帶又係埠頭，所以又叫釜山津，同時又寫釜山浦。
而家同釜山鎮相關嘅有下列事物：
釜山鎮區，釜山嘅區。
釜山鎮城，朝鮮時代釜山東區佐川洞嘅城堡，因為渡口關係，又叫釜山浦城。
釜山鎮站，釜山鎮地區嘅站名，有兩處。
釜山鎮站 (鐵路)，火車站，目前係個貨站，無客運。
釜山鎮站 (地鐵)，釜山地鐵一號綫嘅站。
釜山鎮之戰，1592年日本入侵朝鮮時喺釜山鎮城嘅戰役，同多大浦之戰同時發生，係壬辰倭亂嘅開端。
釜山海峽

釜山海峽係指朝鮮海峽西面嘅水道，喺對馬島同朝鮮半島之間，連住日本海同東海。
釜山鎮區

釜山鎮區（粵音：fu2 saan1 zan3 keoi1）係韓國釜山轄下嘅區。面積29.7km²，人口38萬（2010）。喺釜山廣域市中心，係釜山嘅購物、貿易、娛樂中心。

史
喺1914年釜山府初設之際，釜山鎮區重喺府外，係屬東萊郡嘅，1936年歸釜山府。
1914年4月1號，東萊郡西面成立。
1936年4月1號，西面編入釜山府，設釜山鎮出張所。
1957年1月1號，釜山市嘅釜田洞、凡田洞、蓮池洞、草邑洞、楊亭洞、田浦洞、釜岩洞、堂甘洞、開琴洞、伽倻洞、大淵洞、龍湖洞、勘蠻洞、牛岩洞、龍塘洞、門峴洞，再加埋凡一洞嘅一部分，合併爲釜山鎮區。
1963年慶尚南道東萊郡嘅龜浦邑、沙上面歸入釜山鎮區。
1975年10月1號，釜山鎮區分出一部分（大淵洞、龍湖洞、龍塘洞、勘蠻洞、牛岩洞、門峴洞），同東萊區一部分、東區一部分合併爲南區。
1978年2月15號，又分出兩部分：鶴章洞一部分畀咗西區；一大部份（龜浦洞、金谷洞、華明洞、德川洞、萬德洞、德浦洞、三樂洞、毛羅洞、掛法洞、甘田洞、周禮洞、鶴章洞、嚴弓洞）同慶尚南道金海郡大渚邑嘅鳴旨面、駕洛面合併爲北區。

政區
釜山鎮區轄11個法定洞，共25個行政洞。
釜田洞（1-2洞）
凡田洞
蓮池洞
草邑洞
楊亭洞（1-2洞）
田浦洞（1-3洞）
釜岩洞（1、3洞）
堂甘洞（1-4洞）
伽倻洞（1-3洞）
開琴洞（1-3洞）
凡川洞（1-2、4洞）
釜岩站

釜岩站係釜山地鐵2號線沿線嘅一個地底車站，喺韓國釜山廣域市釜山鎮區凡川洞（韓文：범천동），韓文副站名係「溫綜合醫院」（온 종합병원）。

車站結構
站體係2面2線側式月台嘅地底車站，等車月台有月台幕門，有8個出口。
呢個站可以通過等車室轉對向嘅列車。

史
1999年6月30號：落成啟用。
謎網五十

謎網五十，係指 David Webb喺佢網站所發表嘅文章The Enigma Network: 50 stocks not to own所列五十間公司，當中股權互有關連，所以唔建議股民持有。而中文謎網得名，係嚟自標題 Enigma Network。

謎網嘅發現
根據David Webb嘅文章，所謂謎網，其實係利用現有規則，上市公司唔使披露少於百分之五其他上市公司持股，利用多間上市公司交叉持股，達到單一實質股東控制企業運作，但人哋唔會知，特別攞嚟迴避一致行動人士需要向小股東作出全面收購嘅條文。而佢係利用港交所創業板上市規則18.41(4)條，主板上市規則附錄16第32段對財務報告披露要求，至搵出當中相互關係。

造成嘅訴訟
喺謎網五十報告發表後，廉署同證監就康宏股權問題作出調查，最終喺2019年5月16號，正式起訴曹貴子串謀欺詐。
謊島叛變

《謊島叛變》（The Island）係一部2005年嘅美國科幻驚悚電影，由米高比爾執導。主演係伊雲麥葵格、施嘉莉祖安遜、Sean Bean、史提夫布斯美。
謀殺似水年華

《謀殺似水年華》（英文：Kill Time）係2016年上畫嘅中港合拍電影，由楊穎、阮經天、張超、熱依扎主演，陳果執導。
謎·離島

《謎·離島》（英文：Fantasy Island）係2020年上畫嘅美國電影，由米高賓拿、Maggie Q、露絲克兒、奧斯汀史杜維、波西亞黛伯迪、米高洛家主演，謝夫華德洛執導。
謎情家族

《謎情家族》（Greed Mask），香港無綫電視翡翠台2002年製作嘅時裝劇集，喺2006年1月2號至1月27號期間首播，共20集，監製林志華。
謀反

謀反喺法來講，係唔忠於上位嘅罪，尤其係國或者君主。謀反有好多名（讀陰上），好似叛逆之類。近代對國謀反興叫叛國或者賣國，呢類人亦叫叛國賊或者賣國賊。
謀反唔同時代同地方有唔同範圍，舊時下對上不忠，都可以係謀反之罪。家下多數都只係限於對國謀反。
謁者

太微垣，取自敦煌莫高窟古卷星圖。謁者喺左下，一星，畫做為空心一圈，謁者個名標低咗。圖中右執法，後世為左執法。
謁者，星官之一，喺太微垣內，近東蕃左執法，喺大微左垣。謁者一星，佢南面天球赤道，過赤道就係左執法，東面三公，西面軒屏 。
太微為天帝司政地方。謁者，即係謁見嘅人。由南方之門而入，等候謁見天帝。
星官分野
謀殺

謀殺（粵拼：mau4 saat3）係一種罪行，係指有意圖噉令人哋嚴重受傷或者死。

喺香港嘅謀殺罪
喺香港，法律制度沿用普通法、衡平法、習慣法。根據香港法例第212章《侵害人身罪條例》，18歲或以上嘅人畀人裁定犯謀殺罪，必須一律判終身監禁；至於18歲以下嘅人，法庭可行使酌情權判處較短刑期。依香港法例第339章《殺人罪行條例》，下面呢啲情況下殺人唔屬於謀殺，需要第啲罪名（例如誤殺）起訴：
殺人行為未具備預懷惡意、
殺人嗰陣神志失常、
喺畀人激嬲到冇咗自控能力底下殺人、
依據自殺協定下互相殺死協定中嘅人。
若嗰位犯人有精神病，且病情不定時，雖然會以誤殺罪起訴，但所判處嘅無限期醫院令基本上等同終身監禁，而且一般唔可以假釋，亦係18歲以下人士可畀判囚終身嘅例外。
銅鑼灣總站

銅鑼灣總站（Causeway Bay Terminus）係香港電車一總站，喺香港島銅鑼灣怡和街。
編輯
香港電車
銅鑼灣道

銅鑼灣道（英文：Tung Lo Wan Road）係香港銅鑼灣一條馬路，由高士威道同禮頓道交界開始，去到高士威道、英皇道同天后廟道交界。
銅鑼灣道途經聖保祿學校、聖保祿醫院、聖瑪利亞堂、摩頓臺巴士總站、大坑坊眾福利會、銅鑼灣運動場、中華遊樂會同皇仁書院，又鄰近香港中央圖書館同蓮花宮。
銅鑼灣避風塘

銅鑼灣避風塘（Causeway Bay Typhoon Shelter）喺香港銅鑼灣，係維多利亞港其中一個主要嘅避風塘。避風塘佔地10.6公頃，作業船隻嘅泊位佔3.2公頃，遊樂船隻嘅泊位佔7.4公頃。

歷史
1883年，香港政府喺銅鑼灣填海，由銅鑼灣道填到高士威道。高士威道對出嘅海灣，修建成為香港第一個避風塘。1950年，個避風塘填平，原址起維多利亞公園，舊堤變成而家嘅維園道，而避風塘就搬到維園道對出。
銅鑼灣書店

呢篇文唔係介紹所有喺銅鑼灣嘅書店。
銅鑼灣書店嘅外貌
書店嘅地面入口左邊，擺咗新出版政治書嘅展示櫃
銅鑼灣書店係香港一間樓上書局，由香港人林榮基喺1994年創立，喺香港島銅鑼灣駱克道543號1樓，鄰近崇光百貨同埋港鐵銅鑼灣站D2出口，店鋪嘅面積大約有300平方呎（約30平方米）。呢間書店除咗普通文藝歷史書籍之外，重有賣唔少中國政府唔畀出版同賣嘅政治禁書而出名，有好多中國內地人嚟香港旅遊嗰陣，都會專登到呢間書店買政治書。
書店嘅地面行上一樓書店之間嘅樓梯，貼滿咗同書店有關嘅書藉海報
銅鑼灣書店嘅樓上店面，自從股東李波失蹤咗之後，舖頭一直閂門
2014年，林榮基將書店賣畀巨流傳媒有限公司，佢本人留任店長。公司由桂民海、李波嘅老婆同呂波三個人持股，自從2014年9月，股權分布為桂民海34%、李太34%同呂波32%。

員工失蹤
内文：銅鑼灣書店股東同員工連環失蹤
2015年10月起，書店入面總共有4個股東同員工，陸續喺外地或中國大陸失蹤，包括東主桂民海。第5個失蹤嘅員工李波就喺同年12月30號喺香港境內失蹤。2016年1月2號，政務司司長林鄭月娥話已經開始調查。
有傳媒指5個人嘅失蹤，係中央人民政府想阻止佢哋繼續出版對國家領導人不利嘅書。

網站俾人入侵
2016年1月3號，國際黑客組織匿名者（英文：Anonymous）嘅香港平台「Anonymous HkG」喺佢哋嘅Facebook專頁話，銅鑼灣書店網頁，發生PHP執行錯誤。經分析相信已被人入侵修改過，呼籲網民唔好去個網站用網上購買功能，廢事個人資料俾第三方攞到。

店內圖書擺放
呢間書店以門口為分界，左邊係嗰啲關於中國大陸政治內鬥、官場八卦等側重政治性娛樂嘅書，而右邊就係比較有知識性嘅政治書。而呢啲書入面，又再按中國當代發展嘅歷史，將相關嘅書按時序擺放。
銅鑼灣運動場

銅鑼灣運動場，香港運動場之一，喺銅鑼灣高士威道，香港中央圖書館隔籬，英文叫Causeway Bay Sports Ground。行政上歸灣仔區。設施有運動場、草地球場、網球場。
原地曾為海軍球場，二十世紀六十年代之前，曾經係香港甲組足球聯賽主要比賽場地，當時看台有六千觀眾席。
場一九八三年五月開張，有二公頃四，看台已拆。一九九四年改建過，今下有草地足球兼欖球場一個，跑道五條，長一百米，緩跑徑一條，長四百米，另有網球場六個，同埋網球練習場兩個。
銅鑼灣街市

銅鑼灣街市，香港街市之一，喺香港島銅鑼灣東便，依帶銅鑼灣有天后地鐵站，又叫天后。街市喺電氣道同水星街交界處，正門對住歌頓道，門牌電氣道一百四十二號。
銅鑼灣街市如今為第二代，二十世紀九十年代重建，分上下兩層，有五十一檔。而佢初代一九〇四年起好，只得一層，外牆砌紅磚，用石屎平頂。
銅鑼灣電車廠

銅鑼灣電車廠，又叫做霎東街電車廠（以前叫羅素街電車廠），係一個已經拆咗嘅香港電車車廠，起喺香港銅鑼灣羅素街，即係家陣時代廣場嗰噠地度。
最初香港嘅車廠係喺寶靈頓道同堅拿道一帶。1920年代，香港電車公司決定喺銅鑼灣羅素街起一座大型車廠，來泊同維修電車，叫佢做羅素街車廠。1932年，因為電車多咗，羅素街車廠唔夠用，電車公司喺北角英皇道起多個車廠嚟泊電車。
1950年12月24號，車廠入面曾經發生勞資糾紛，之後演變成警民衝突，稱為羅素街事件。
1951年，電車公司決定擴建羅素街車廠，重改叫霎東街車廠。因為電車廠同霎東街、羅素街民居好近，而喺波斯富街轉入車廠嘅係一條弧形嘅電車軌，電車返廠時就特別嘈，而電車又多數喺半夜返廠休息，所以對住附近嘅人造成噪音騷擾。
霎東街車廠喺1989年3月30號搬咗去屈地街電車廠同西灣河電車廠，原來嘅地盤就起咗今時今日香港地標之一嘅時代廣場。
銅鑼站

銅鑼車站喺台灣苗栗縣銅鑼鄉，係臺灣鐵路管理局臺中線嘅鐵路車站。
諸事喱

諸事喱係指一啲人諸事八卦，求知慾好強，尤其鍾意知道人哋啲個人私隱，唔理係咪有關自己，例如隔離條村生咗個女。
諸事精

諸事精指人諸事八卦，理其他人嘅嘢。
古希臘哲學家Theophrastus噉樣描述呢種性格：「諸事精做嘅嘢，好多係善心嘅行為，但冇乜實用。」
諷刺

諷刺（英文：Satire）係一種視覺藝術、文學同埋表演藝術嘅類型，通常以虛構形式呈現，冇乜用係現實形式。喺呢種形式入面，啲惡行、愚蠢、濫用權力同埋缺點會被嘲諷，目的通常係揭露或者羞辱俾人認為有問題嘅人、機構、政府或者社會本身，從而促進改進。雖然諷刺通常帶有幽默成分，但佢更大嘅目的往往係建設性嘅社會批判，透過聰明嘅手法去引起對社會中某啲特定問題或者更廣泛嘅問題嘅關注。
諸侯

諸侯係中國封建制度時期，對於封地君主嘅一個稱呼。佢哋嘅封地叫做諸侯國，完全由周天子分封。而且所有嘅諸侯王同皇帝一樣，爵位都係採用世襲制度。基本上按照唔同嘅官職，可以細分做公、侯、伯、子、男五種。另外，名義上效忠中央朝廷，但實際上獨立嘅地方官員亦都會被叫做「諸侯」，例如漢末三國就有「挾天子以令諸侯」嘅講法，小說《三國演義》入面亦將聯合討伐董卓嘅地方官員叫做「十八路諸侯」。
諸子百家

諸子百家係對中國先秦學術思想人物同派別嘅稱呼，當中諸子包括老子、莊子、孔子、孟子、荀子、墨子等；百家包括道家、儒家、墨家、法家、名家等。
諸城

諸城係中國山東濰坊一個縣級市，總面積2183平方公里，人口109萬。
諸塚村

諸塚村（日文：諸塚村／もろつかそん Morotsuka son */?）係日本宮崎縣東臼杵郡嘅一個村。
諸岡裕人

諸岡裕人（1997年1月4號—）係日本足球員，打中場位置，效力秋田藍閃電。
諸星菫

諸星菫 ，係日本嘅一個女藝人同埋配音員。
鎖不住的基情

《鎖不住的基情》係印尼一套劇情片電影，喺2003年上畫。
鎖匙窿

鎖匙窿係鎖上面畀人插鎖匙入去嘅窿，亦係一把鎖最緊要嘅部份。鎖匙窿有各種唔同形狀，主要係睇返配咩嘢鎖匙。
如果個鎖匙窿封住咗（譬如有人惡作劇倒膠水落去），把鎖就會廢咗。
鎖匙扣

鎖匙扣，又叫匙扣，係用嚟扣住鎖匙嘅架生，多數係個金屬圈。
鎖國 (日本)

鎖國 (日本)係日本楔位文，重未完成，麻煩你幫手補充內容。
鎖羅盆

鎖羅盆，又寫做鎖羅盤，係香港新界北區一笪地方，喺沙頭角西北、谷埔東北，屬船灣郊野公園範圍。
坊間傳說鎖羅盆鬧鬼，甚至羅盆都鎖住唔郁，不過呢啲傳聞並唔係事實。
鎖羅盆係條客家村，原居民係黃氏。
鎖國

鎖國係種外交政策，多數係指封鎖邊境，唔畀外國人同貨入嚟，亦唔畀本國人同貨出去。
呢種政策學術上又叫做孤立主義。
鎌田光夫

鎌田光夫（1937年12月16號—）係日本足球員，司職後衞，曾經喺1958～1969年間爲日本足球代表隊出場44次，入咗22球，重參加過1964年夏季奧林匹克運動會同1968年夏季奧林匹克運動會。
鎌田大地

鎌田大地（1996年8月5號—）係日本足球員，司職中場，效力意甲拉素。
鎌田斗來

鎌田斗來（粵拼：hin3 tin4 dau3 loi4；日文：鎌田 斗来(Kamada Torai)；1999年5月26號—）係日本足球員，秋田縣人，司職中場，效力秋田藍閃電。
鎌田次郎

鎌田次郎（1985年7月28號—）係日本足球員，司職後衞，效力柏太陽神。
鎌田祥平

鎌田祥平（1980年5月11號—）係日本足球員，司職中場，效力過德島漩渦。
鎌倉時代

鎌倉時代（日語：鎌倉時代、時間大概為1185年—1333年），以鎌倉作為全國政治中心的年代。
關於鎌倉幕府嘅建立期，有唔同嘅講法：第一係永壽二年說，即係1183年源賴朝得到東海道同東山道行政權；二係元歷元年說，即1184年賴朝喺鎌倉設置公文所同問注所等行政機關；三係文治元年說，即1185年賴朝喺全國各地設立守護、地頭，掌握地方軍、政權；四係建久三年說，係指賴朝喺1192年就任征夷大將軍。一般嚟講係採用最後一個講法，即1192年。
最初以武士作為中心，不過源氏喺幕府嘅影響力大大減退，導致俾執權北條氏擺咗政權。最終1333年新田義貞攻陷鎌倉，幕府滅亡，鎌倉時代完結。
鎌田翔雅

鎌田翔雅（1989年6月15號—）係日本足球員，司職後衞，效力秋田藍閃電。
鎌田俊哉

鎌田俊哉（日文：鎌田俊哉；英文：Toshiya Kamada；1958年8月10號—），係日本音樂製作人、作曲家。
越人歌

越人歌（粵音：jyut6 jan4 go1）係喺西漢劉向寫嘅小說集《說苑》裏面提到嘅一首越人民歌。相傳戰國時期嗰陣，喺楚國嚟嘅鄂君子晳搭青翰舟遊緊船河，幫手撐船嘅越人撐船公（唔知男定女）攬住支楫跟住唱起歌仔。鄂君子皙因為聽唔明佢唱乜春就搵人將啲歌辭譯做楚語。聽完翻譯好嘅歌辭之後，鄂君不知幾高興，仲上前攬實個撐船公𠻹。以下就係撐船公唱嘅嗰首歌，因為越人嘅古越語同楚語唔同，所以歌詞係用漢字嚟記音，跟住再意譯成同楚辭差唔多嘅句式：
「

濫兮抃草濫予昌枑澤予昌州州𩜱州焉乎秦胥胥縵予乎昭澶秦踰滲惿隨河湖。

今夕何夕兮，搴舟中流。
今日何日兮，得與王子同舟。
蒙羞被好兮，不訾詬恥。
心幾煩而不絕兮，得知王子。
山有木兮木有枝，心悅君兮君不知。

呢刻係點樣嘅挨晚啊響河度遊緊船河。
今日係咩嘅日子啊同王子一齊坐船嘅我。
就算幾怕醜都要向你示好，就算畀人鬧我窒我都好。
個心囉囉攣又閉翳啊因為識到王子你。
山上有樖樹啊樹上有樹枝，個心鍾意你啊你居然唔知。
越南共和國

（越南文：越南共和），簡稱南越（naam4 jyut6），係1955年到1975年由吳廷琰響越南南面建立嘅共和國。
越位法則

如果話一隻程式語言跟越位法則（off-side rule），即係話呢隻程式語言會用縮進（indentation）表達碼塊（code block）。
越冬

越冬（英文：overwintering）係指一種生物過冬天嘅過程，包含佢哋應對冬天嘅嚴苛環境（低溫、冰雪同埋嘢食供應下降等等）嘅方法。
昆蟲嘅成蟲好多都係冇能力越冬嘅，到咗秋天同冬天嗰陣會冚唪唥死嗮，淨低啲幼蟲一路食嘢一路喺安全嘅地方（例如泥土入面）渡過冬天，例如獨角仙就係噉。
越前國

越前國係古代日本嘅一個令制國，屬北陸道地區，位置約莫係家下福井縣北部。
越南人民軍陸軍

越南人民軍陸軍（越南文：Lục quân Quân đội nhân dân Việt Nam），係越南人民軍嘅陸上戰鬥部隊，唔設軍種領帥機關，由越南國防部同越南人民軍總參謀部直接領導、指揮。
趙宋

宋又叫大宋或者宋朝（粵拼：daai6 sung3）係中國史上一個朝代，皇室係涿郡趙氏，國史中一段重要時期。按南渡避金人做時間點，分北宋、南宋，分別京都係汴京同埋臨安，基於呢兩個時期，而叫兩宋（loeng5 sung3），共享國長達319年，（因漢朝曾經中斷過）宋朝係中國建立皇帝制度後最長嘅一個中國朝代。皇室姓趙，所以又叫趙宋（ziu6 sung3），按五行始終說，宋朝五行屬火，所以叫炎宋（jim4 sung3）、火宋（fo2 sung3）。

歷史
趙宋之前係處於分裂局面嘅五代十國。宋朝立國皇帝趙匡胤本來係五代後周一個禁軍將領。一次邊報遼國入侵，佢出兵打仗，中途發生陳橋兵變，趙匡胤黃袍加身做咗皇帝，自此宋朝立國。宋朝經過趙匡胤同佢細佬宋太宗趙光義嘅努力，終於統一咗全中國；但由於未能收復燕雲十六州，所以成個趙宋時代深受外患影響，國土亦唔能夠同唐、漢相比。
宋朝係一位作風比較進取嘅朝代，因為宋朝要面對嘅係兩個強國──遼國同西夏。遼國同西夏經常都蝦宋朝，宋朝需要喺財政上落多啲工夫。其中最出名嘅係「熙寧變法」。
之但係遼國滅亡之後，取而代之嘅係金國。金國佔領咗宋朝大半土地，宋朝被迫南下，最後建立咗南宋。南宋一直都只能夠守住江南，再都攻唔番，最後重響1279年俾蒙古人消滅。
南宋末年，宋端宗同宋帝昺兩兄弟，走難過香港一帶，九龍城留有宋王臺古蹟，以作紀念。

外交
宋朝一路同北方一啲國家對立，好似遼國、金國、西夏等等，打仗打唔贏，俾人迫到簽和約，向呢三個國家進貢。一路到蒙古人消滅為止，都係咁樣。

文化
宋初，南唐違命侯李煜雖然係亡國君，但佢憑《虞美人》得到「詞聖」美譽。後來宋朝文人輩出，主要代表有大文豪蘇東坡、女詞人李清照、寺廟苦讀嘅政治人物范仲淹、畫荻教子嘅文章大家歐陽修、書法家黃山谷，生擒叛徒嘅領軍文人辛棄疾都係以詞著名，有中國文學黃金時期之稱。
宋朝嘅主流宗教係道教，宋真宗同宋徽宗都信道教。宋徽宗甚至自稱「道君皇帝」。其他宗教有祆教、摩尼教、回教、猶太教同景教。
哲學方面，宋朝興理學，主要代表有程顥、程頤、朱熹。
科學方面，有沈括，畢昇。

經濟
宋朝係一個比較注重經濟嘅朝代。宋朝嘅皇帝對外都係以銀兩或者布匹同外族講和，相當於而家嘅「金錢外交」。北宋嗰陣嘅首都汴京（家下嘅開封），另有北京大名府、西京河南府(府治洛陽)、南京應天府，汴京係宋朝喺北方嘅經濟重心，主要都係對外貿易為主。而喺江南沿岸重有多個通商口岸，買賣貨品到東洋、南洋等地。

相關小說
明朝施耐庵嘅《水滸傳》以宋朝宋江起義做背景。金庸嘅《天龍八部》、《射鵰英雄傳》，《神雕俠侶》都係以宋朝做背景。
趙寅成

趙寅成，係大韓民國嘅一個男藝人同埋演員。
趙小源

趙小源（粵拼：ziu6 siu2 jyun4；1960年5月3號—），係中國音樂製作人、填詞人。佢喺北京廣播學院畢業。

經歷
1987年，佢出咗《趙小源作品專輯》。1993年，佢加入香港大地唱片做製作人。1996年，佢攞到十年流行音樂傑出成就獎。佢做過山水世爵演藝總監兼音樂總監。佢亦做過《校園民謠》唱片嘅其中一個製作人。佢為過劉歡演唱嘅《西遊記後傳》嘅片頭曲《我欲成仙》填詞。
趙學而

趙學而（Bondy Chiu，原名趙慧燕，1971年3月31號—）係香港女歌手同演員。
1988年，趙學而參加咗由華星唱片搞嘅新秀歌唱比賽（中文：新秀歌唱比賽），喺半準決賽畀人淘汰咗。1989年參加無綫電視嘅藝員訓練班，之後做咗無綫電視旗下藝員，主持過「娛樂新聞眼（中文：娛樂新聞眼）」、「婦女新姿」同「都市閒情」等等節目，增加咗知名度。後來又去咗做歌手唱歌。
2001年，趙學而因為音樂上嘅理念同唱片公司要求嘅唔同，同唱片公司解咗約。離開咗樂壇之後，佢重返無綫電視同林曉峰主持《勁歌金曲》，之後接拍咗《勇往直前》一劇，做反派角色，演技受到肯定。後來又接拍咗電視喜劇《皆大歡喜》做「二少奶」林玉露，人氣穩定。2006年，趙學而拍完《皆大歡喜》之後，就好少喺電視上露面，直到2015年香港電視網絡劇集《第二人生》復出，而2016年佢都幫viuTV演出過《綠豆》、《三一如三》呢啲劇集。
2011年4月，趙學而喺佢微博宣佈年底同圈外男朋友結婚。

演出
呢個表唔完整，歡迎加料。
趙容弼

趙容弼（1950年3月21號—）係大韓民國嘅一個男藝人同埋歌手。
趙少昂

趙少昂，MBE（1905年3月6號—1998年1月28號），名垣，字叔儀，原籍廣東省番禺縣沙園里，係中國畫家。同黎雄才、關山月、楊善深一齊俾人稱為第二代嶺南畫派四大名家。
趙少昂16歲拜嶺南畫派大師高奇峰門下，1930年得到「比利時萬國博覽會」金牌獎殊榮，同年喺廣州創立「嶺南藝苑」。1948年定居香港，重開「嶺南藝苑」授徒，培育咗好多喺藝壇獨當一面嘅藝術家。1950年代同1960年代多次出訪歐美同東南亞多國，舉行展覽同講座，傳揚中國繪畫藝術。1980年／1984年獲大英帝國員佐勳章，1991年獲香港藝術家聯盟「藝術成就獎」，1994年獲香港大學名譽文學博士學位，1998年獲香港藝術發展局「終身成就獎」。
趙季平

趙季平（1945年7月20號—），係河北束鹿人，中國作曲家，西安音樂學院前院長，中國音樂家協會主席。西安音樂學院、中央音樂學院舊生。畫家趙望雲個仔。
開普勒-62

開普勒-62係距離地球約1200光年嘅恆星，佢喺天琴座，屬於K2矮恆星，體積只有太陽嘅3份2，光度只有太陽嘅5份1，年齡有70億年。佢有5粒行星圍住佢公轉，分別係開普勒-62b、開普勒-62c、開普勒-62d、開普勒-62e同開普勒-62f。其中開普勒-62e同開普勒-62f係喺宜居帶。

開普勒-62b
公轉周期係5日。

開普勒-62c
公轉周期係12日。

開普勒-62d
公轉周期係18日。

開普勒-62e
體積係地球嘅1.6倍，公轉周期係122日，佢喺宜居帶嘅最內邊。

開普勒-62f
體積係地球嘅1.4倍，公轉周期係267日，主要由岩石組長。
開方根

開方根（粵拼：hoi1 fong1 gan1），簡稱開方，又叫平方根，可以話係平方嘅相反。如果  係非負實數（），，噉 就係 ，正開方根可以用√表示。
一個數嘅平方根有兩個，例如  而 ，所以  嘅平方根有  同 ，分別寫做 同埋 。
對於所有實數 ：
；
，可以睇吓絕對值。

歷史
呢節要加長。
開枱

《開枱》係香港亞洲電視1989年首播嘅遊戲節目，用香港麻雀做主題，由現場觀眾中抽參加者，玩唔同麻雀遊戲，累積最高分數嘅參加者有獎金。同時最高分數嘅參加者同被抽中嘅家庭觀眾可以參加抽獎，有機會贏埋「雀多寶」累積獎金。
開族祖

開族祖（founding ancestor或者hoi chuk cho）係一族人開族嘅第一代祖先。開族祖嘅子孫，就只做同一族。
開普勒186f

開普勒186f（英文：Kepler-186f或者KOI-571.05） 係一粒兜住紅矮星開普勒186轉嘅系外行星，距離地球大約 580 光年。
佢出名嘅原因係因為佢嘅環境可能好似地球，佢係喺另一粒恆星嘅宜居帶入面發現第一粒半徑同地球好似嘅行星。NASA嘅開普勒太空望遠鏡用凌日法探測到佢，仲有另外四顆兜住開普勒186轉嘅行星（嗰啲行星都大過地球少少）。
開普勒望遠鏡望咗三年先搵到佢嘅訊號。結果最初是喺2014年3月19號嘅一次會議上公佈，當時媒體報導咗一啲細節。呢份公告喺2014年4月17號發布，之後登咗喺《科學》雜誌度。

宜居
畫家想像嘅開普勒186f
開普勒186f雖然喺宜居帶入面，但係都未必係宜居，大氣特徵都係宜居嘅條件，而我哋仲未知。Kepler-186f嘅距離太遠，依家嘅望遠鏡（例如 NESSI）或者下一代儀器（例如詹士韋伯太空望遠鏡）分析唔到佢嘅大氣層。
開普勒186f嘅半徑大過地球11%。佢嘅質量、密度同位置未知；如果呢個星球全部都係鐵，質量預估0.32 M⊕─3.77 M⊕（全為水或者冰嘅狀態）；如果組成同地球相近（1/3鐵、2/3矽組成嘅岩石），質量有可能會係1.44 M⊕。由氫同氦組成嘅厚重大氣層畀人認為冇可能喺半徑小過1.5 R⊕嘅行星形成。後生嘅紅矮星輻射嘅極紫外線量遠高過年老紅矮星，所以行星嘅原始大氣可能會喺紅矮星輻射大量極紫外線時遭到光致蒸發，令到大氣層入面大量嘅氫同氦剝離。
2018年6月，有一個研究發現開普勒186f可能有同地球上相似嘅季節同氣候，所以可能宜居。

搵外星人
SETI研究所試過用望遠鏡喺開普勒186f搵外星生命，截至2014年4月17號，艾倫望遠鏡陣列已經監聽咗開普勒186系統嘅無線電訊號大約一個月，最尾得個桔，乜嘢都搵唔到。

未來科技
Kepler-186f 距離我哋大約 580 光年（180 pc），距離依家嘅望遠鏡或者下一代計劃緊嘅望遠鏡嚟講太遠同埋佢嘅恆星太暗，確定唔到佢嘅質量或者佢有冇大氣層。但係Kepler-186f嘅發現令我哋知道，喺宜居帶入面仲有其他地球大細嘅行星。開普勒望遠鏡專注喺天空嘅一個細區，但係下一代行星搜尋太空望遠鏡，好似TESS同埋CHEOPS，會檢查成個天空入面嘅恆星。然後，詹士韋伯太空望遠鏡同未來嘅大型地面望遠鏡可以研究附近有行星嘅恆星，分析大氣、確定質量同埋推斷成分。除此之外，平方公里陣列可以顯著改善阿雷西博天文台同埋綠岸望遠鏡嘅射電觀測。

改名
一開始，呢粒行星入咗入開普勒輸入目錄（KIC）中，因為越嚟越多人研究佢，就入咗開普勒感興趣天體（KOI），開普勒186就由KIC 8120608變咗做KOI 571。開普勒186f喺度叫咗KOI-571-05 或者KOI-571.05。2013年，開普勒統一咗改名方法，就改咗做開普勒186f。

對比
以前知道喺宜居帶入面最接近地球大細嘅行星係有1.4 個地球咁大嘅開普勒62f。開普勒186f兜住著一粒M矮星轉，而開普勒62f就兜住一顆K型星轉。對G星（例如太陽）宜居帶入面地球大小行星嘅大氣演化研究發現，G星對啲行星來講啱啱好，咁樣可以冇咗初始吸積嘅氫包層，但留得返次級大氣，好似地球咁。

流行文化
Kepler-186f係《文明：超越地球》遊戲入面其中一張系外行星地圖。
Kepler-186f係荷蘭搖滾樂隊 The Hubschrauber 2017年嘅專輯。
Kepler-186f喺Drew Haden Taylor寫嘅短篇小說《星星》入面，未來地球嘅殖民地。
開普勒太空望遠鏡

開普勒太空望遠鏡（英語：Kepler Space Telescope）係NASA用嚟搵兜住其他恆星嘅類地行星嘅太空望遠鏡，2009至2018年執行任務。佢用咗NASA發展嘅太空光度計，喺太陽嘅軌道上面，觀測10萬粒恆星嘅光度，睇實有冇行星凌星嘅現象（用凌日嘅方法搵行星）。
開普勒定律

開普勒定律，全名開普勒行星運動定律（Kepler's laws of planetary motion），係天文學入面嘅一條物理定律，由德國天文學家開普勒喺1609年到1619年發現，重衍生出牛頓運動定律添。
開普勒定律總共有三條：
開普勒第一定律：每粒行星都沿各自嘅橢圓軌道環繞恆星，而恆星會喺橢圓入面嘅一個焦點度。
開普勒第二定律：喺同等時間間距，恆星同公轉緊嘅行星之間掃過嘅面積都係一樣。
開普勒第三定律：行星環繞太陽公轉週期嘅平方同佢哋嘅橢圓軌道嘅半長軸立方成正比。
開方2

開方2（英文：square root of 2，通常寫）係一個正實數，佢自己乘自己係 2。佢係一個無理數、代數數。
開普勒-69

開普勒-69係距離地球約2700光年嘅恆星，佢喺天鵝座，屬於G型恆星，體積只有太陽嘅93%，光度只有太陽嘅80%。佢有2粒行星圍住佢公轉，分別係開普勒-69b同開普勒-69c。其中開普勒-69c係喺宜居帶。

開普勒-69b
體積係地球嘅2倍，公轉周期係13日。

開普勒-69c
體積係地球嘅1.7倍，公轉周期係242日。
辛曉琪

辛曉琪（粵拼：san1 hiu2 kei4；英文：Winnie Hsin；1962年2月8號—），台灣女歌手，喺台中豐原出世。1976年考入華岡藝術學校音樂科西樂組，主修聲樂，副修鋼琴，選修小提琴。1979年以優異成績甄試獲保送去中國文化大學音樂系西樂組，主修聲樂，副修鋼琴，選修大提琴。

演藝簡歷
1987年，佢同福茂唱片簽約，陸續出咗3張專輯，雖然歌唱功力備受肯定，專輯都受讚賞，但係重未出名。1992年加盟滾石唱片，李宗盛寫嘅《領悟》一曲，呢首歌令辛曉琪出名，1994年《領悟》專輯大賣50萬張，成功躋身知名暢銷歌手之列；之後出嘅《味道》都係令人傳唱到依家嘅經典歌曲，佢好靚嘅嗓音同締造嘅多張暢銷專輯，有「療傷歌后」嘅稱號，並分別喺1997年、1999年、2002年，以《愛上他　不只是我的錯》、《每個女人》、《永遠》專輯入圍第8屆、第10屆同第13屆「最佳國語女演唱人」獎。2006年加盟華納唱片，2007年發行個人第16張國語專輯《愛的回答》。2011年，佢加入「美夢成真音樂」成為齊秦嘅師妹，積極投入新專輯嘅籌備工作，同展開中國同台灣等18個城市巡迴個人演唱會。2012年6月8號，佢推出個人全新國語專輯《遇見快樂》。
除咗發行個人專輯，佢亦擔任美國華特·迪士尼年度電影《風中奇緣》（Pocahontas）中文版電影女主角嘅配音工作（男主角配音係劉德華）同演唱該電影國際中文版主題曲《風之彩》同所有插曲。
佢都應大風音樂劇場嘅邀請喺2003年9月11號至14號演出音樂劇《梁祝》同擔任該劇女主角「祝英台」，喺台北國家劇院舉行6場世界首演。
2006年，佢喺6月30號、7月1號連續2日喺台北國際會議中心舉辦個人售票性質演唱會－「The Promise 承諾　台北演唱會」；同喺2008年7月26號喺馬來西亞雲頂舉辦「The Promise 承諾　雲頂演唱會」。
2007年，佢擔任著名品牌Avon雅芳新活緊緻煥白精華代言人。2009年5月，聯同潘越雲、陳潔儀、萬芳、林曉培喺5月30號喺香港紅磡體育館舉行《情牽女人心演唱會》。2009年12月18號，喺上海東方藝術中心成功舉辦個人內地首場售票演唱會《愛的味道》。2010年8月，喺四川成都四川省體育館成功舉辦個人售票演唱會《愛的味道》。2010年10月29號，聯同羅大佑、任賢齊、姚仁恭應台中市政府同聯聚建設嘅邀請喺台中圓滿劇場舉行《我愛台中清音會》演唱會。2010年11月27號28號2晚，佢聯同一班滾石歌手參與老東家滾石唱片喺台北舉辦2場嘅30周年「快樂天堂」演唱會。
2011年4月24號2點同下晝2點同品冠喺美國康乃迪克州州Foxwoods Casino舉辦2場演唱會，最後一首歌兩人合唱咗張國榮嘅《深情相擁》。5月1號，佢聯同一班滾石歌手參與老東家滾石唱片《滾石30鳥巢演唱會》。10月5號至7號，佢一連3場同梅賽德斯-奔馳文化中心參與《滾石30上海》演唱會。10月15號，佢同齊豫、順子、潘越雲喺馬來西亞雲頂舉辦「天籟之音繞雲頂」演唱會。10月22號，佢同伍佰、周華健、趙詠華、黃小琥、青山、張秀卿、李建復、蕭煌奇等歌手參與喺新加坡舉辦嘅「台灣金曲100．夢想起飛」演唱會。
2012年2月18號，佢同劉德華、林家棟、曹格、阿牛等藝人參與馬來西亞「南亭75群星愛心獻麻坡慈善演唱會」為當地孤兒同貧苦民眾籌建孤兒院、醫慈院。
2013年2月，加盟湖南衛視《我是歌手》第一季、為第三位補位歌手，喺4月12號總決賽未能晉級為「終極歌王候選人」。8月，佢當年92歲嘅阿爸出版《走過》一書，呢本書只送唔賣，送畀親友，因為佢阿爸信奉伊斯蘭教，指定將書送畀各大學同清真寺圖書館。
2014年，出版《時間帶不走的天真》一書。2015年，做咗《橘子20華人星光大道》評審。2016年，歌唱生涯30週年裡程碑 發表大碟《明白Flow》。

演唱會
2006年6月30號、7月1號，辛曉琪《The Promise 承諾台北演唱會》、台北國際會議中心
2008年7月26號，辛曉琪《The Promise 承諾馬來西亞演唱會》、馬來西亞雲頂雲星劇場
2009年12月18號，辛曉琪《愛的味道上海演唱會》、上海東方藝術中心
2010年8月21號，辛曉琪《愛的味道成都演唱會》、成都四川省體育館
2011年12月，辛曉琪啟動個人中國巡迴個人演唱會。《遇見快樂》辛曉琪巡迴個人演唱會、首場喺12月18號北京保利劇院開唱。
其他場次包括：

《我是歌手》第一季
2013年2月，加盟湖南衛視《我是歌手》第一季、為第三位補位歌手，喺4月12號總決賽未能晉級為「終極歌王候選人」。
辛未

辛未係六十干支入面嘅第8個。

辛未年
辛未年係黃曆第8年，係羊年嘅排序之一。
辛東根

辛東根（1993年3月10號—）係南韓一個男歌手。
辛拉麪

辛拉麪，又叫辛辣麪，係由南韓農心集團出產嘅即食麪牌子，有香菇同鮮蝦等口味。
辛格旺楚克

辛格旺楚克（1955年11月11號—）係當今不丹太上王，1972年7月24號到2006年12月14號做過不丹國王，之後主動讓位畀佢個仔凱薩爾旺楚克。
辛潘

辛潘（Sean Justin Penn，1960年8月17號—）係美國男演員，憑2003年電影《懸河殺機》同2008年電影《夏菲米克的時代》贏過兩次奧斯卡金像獎最佳男主角。